text: Arrangør: Jeg vil ikke køre hestevognsture igen
  07 august 2017 kl. 11.55
  Arrangøren af sælsafarien der mandag middag forulykkede og kostede 4-årig dreng livet, stopper omgående turistturene.
  Efter mandagens ulykke stopper arrangør Mandø Event hesteturene på Mandø.
  Arrangøren af bag sælsafarierne bekræfter overfor TV SYD, at han ikke længere vil drive hestevognsture på øen.
  - Vi kører ikke sælture nu og aldrig mere. Vi kan ikke sende folk afsted efter den her hændelse. Det er forfærdeligt, siger Benny Thomsen fra Mandø Event til TV SYD.
  Benny Thomsen var ikke selv kusk på turen, men ankom selv til ulykkesstedet kort tid efter ulykken.
  - Når der bliver kaldt 112 på øen, så får vi alle en alarm, og jeg tog en hjertestarter med, og jeg kørte derud. Der var folk på vogenen, der ydede førstehjælp indtil ambulancen kom efter 20-25 minutter.
  Benny Thomsen fortæller at hestevognene altid er blevet gennemgået en gang i ugen for fejl og mangler, da sand og havvand kan være hårdt ved køretøjerne, men ingen havde opdaget en jernstang på vognen var defekt, og som blev årsag til ulykken.
  - Vi havde ikke set det, men det er vores ansvar, at alt er i orden, siger en meget berørt Benny Thomsen, som samtidig oplyser, at han er helt færdig med at arrangere ture ud i Vadehavet.
  - Jeg kan ikke stå og ønske folk en god tur efter det her er sket, så det er helt slut, siger Benny Thomsen.
  Hjemmesiden Mandø Event er ikke længere i drift.
  